Nogironlik pensiyalari va kompensatsiyalarni tayinlashda proaktiv xizmatlarni joriy etish toʻgʻrisida
(resolution, 2025-05-27)

“Oʻzbekiston — 2030” strategiyasini amalga oshirish doirasida aholiga davlat pensiyalari va kompensatsiyalarni tayinlash tartibini takomillashtirish orqali pensiya oluvchilar va nogironligi boʻlgan shaxslarning ijtimoiy xizmatlardan foydalanish imkoniyatlarini yanada kengaytirish maqsadida qaror qilaman: 1. 2025-yil 1-iyuldan boshlab fuqarolarga davlat pensiyalari va kompensatsiyalarni tayinlashning quyidagi soddalashtirilgan tartibi joriy etilsin: (a) fuqarolarga I yoki II guruh nogironligi belgilanishi munosabati bilan pensiyalarni alohida murojaat talab etmagan holda proaktiv shaklda tayinlash. Bunda fuqaroga proaktiv shaklda tayinlangan pensiyalarni rad qilish huquqi beriladi; (b) koʻrish qobiliyati boʻyicha I guruh nogironligi boʻlgan shaxslarga hamda yadro poligonlari va boshqa radiatsiya-yadro obyektlarida harbiy xizmatni oʻtagan shaxslarga kompensatsiyalarni elektron maʼlumotlar almashinuvi asosida proaktiv shaklda tayinlash; (v) nogironlik pensiyasi tayinlangandan soʻng kamida bir yil ish stajiga ega boʻlganda fuqaroning pensiya miqdorini har ikki yilda proaktiv shaklda qayta hisoblash. 2. 2025-yil 1-oktabrdan boshlab davlat pensiya taʼminotiga oid hamda AT “Xalq banki” tomonidan pensiyalarni naqd pul shaklida toʻlash bilan bogʻliq koʻrsatiladigan xizmatlarni fuqarolarni biometrik identifikatsiya qilish (Face-ID) hamda ularning imzosini elektron shaklda olish orqali amalga oshirish tartibi joriy etilsin. Bunda: (a) toʻlovni amalga oshirish qaydnomasini elektron shaklda planshet orqali imzolashga ruxsat beriladi; (b) Adliya vazirligi Iqtisodiyot va moliya vazirligi huzuridagi budjetdan tashqari Pensiya jamgʻarmasi (keyingi oʻrinlarda — Pensiya jamgʻarmasi) va AT “Xalq banki”ning elektron soʻroviga asosan fuqarolarni biometrik identifikatsiya qilish maʼlumotlarini bepul yetkazadi; (v) biometrik identifikatsiya qilish asosida koʻrsatiladigan xizmatlarni joriy etish uchun foydalaniladigan qurilmalar xaridi bilan bogʻliq xarajatlar Pensiya jamgʻarmasi hamda AT “Xalq banki” hisobidan moliyalashtiriladi. 3. Iqtisodiyot va moliya vazirligi Elektron texnologiyalarni rivojlantirish markazi bilan birgalikda 2025-yil 1-oktabrga qadar Elektron texnologiyalarni rivojlantirish markazi hamda Pensiya jamgʻarmasi hisobidan fuqarolarga pensiya tayinlashda quyidagi masalalarda amaliy koʻmak koʻrsatish xizmatini joriy etsin: (a) yoshga doir va nogironlik pensiyalarini proaktiv shaklda tayinlashda fuqaroning ish staji va ish haqiga oid elektron maʼlumotlardagi kamchiliklarni bartaraf etish boʻyicha maslahat va yordam koʻrsatish; (b) fuqarolarga pensiya tayinlashda korrupsiyaviy holatlar yuzaga kelmaganligini “Call-markaz” tomonidan aniqlash. 4. Oʻzbekiston Respublikasi Prezidentining ayrim qarorlariga ilovaga muvofiq oʻzgartirish va qoʻshimchalar kiritilsin. 5. Iqtisodiyot va moliya vazirligi Axborot va ommaviy kommunikatsiyalar agentligi, Oʻzbekiston Milliy teleradiokompaniyasi hamda manfaatdor vazirlik va idoralar bilan birgalikda ushbu qarorning mazmun-mohiyati aholi oʻrtasida keng tushuntirilishini tashkil etsin. 6. Ushbu qarorning ijrosini samarali tashkil qilishga masʼul va shaxsiy javobgar etib Bosh vazir oʻrinbosari J.A. Qoʻchqorov belgilansin. 7. Qaror ijrosini muhokama qilib borish, ijro uchun masʼul tashkilotlar faoliyatini muvofiqlashtirish va nazorat qilish Oʻzbekiston Respublikasi Bosh vaziri A.N. Aripov zimmasiga yuklansin. 1. Oʻzbekiston Respublikasi Prezidentining 2017-yil 13-martdagi “Pensiyalar va nafaqalar toʻlash mexanizmini yanada takomillashtirish chora-tadbirlari toʻgʻrisida”gi PQ-2826-son qarorida: (a) 6-bandda: uchinchi xatboshi chiqarib tashlansin; toʻrtinchi xatboshi uchinchi xatboshi deb hisoblansin; (b) 7-bandning birinchi xatboshisi “Ichki ishlar vazirligi” soʻzlaridan keyin “va Milliy gvardiya” soʻzlari bilan toʻldirilsin. 2. Oʻzbekiston Respublikasi Prezidentining 2018-yil 4-maydagi “Oʻzbekiston Respublikasi aksiyadorlik tijorat Xalq banki va “Mikrokreditbank” aksiyadorlik tijorat bankining moliyaviy holatini yaxshilash hamda faoliyatini yanada takomillashtirish chora-tadbirlari toʻgʻrisida”gi PQ-3694-son qarorining 8-bandi oʻz kuchini yoʻqotgan deb hisoblansin. 3. Oʻzbekiston Respublikasi Prezidentining 2021-yil 4-maydagi “Fuqarolarga davlat pensiyalarini tayinlash jarayonini soddalashtirish hamda pensiya va nafaqalarni yetkazish tizimini yanada takomillashtirish chora-tadbirlari toʻgʻrisida”gi PQ-5102-son qarorining 1-bandi “b” kichik bandida: (a) ikkinchi xatboshi quyidagi tahrirda bayon etilsin: “davlat pensiyalarini tayinlashda fuqarolardan mehnat staji, ish haqi, oliy taʼlim muassasalaridagi oʻqish hamda harbiy xizmat davri toʻgʻrisidagi hujjatlarni talab qilish bekor qilinadi. Bunda pensiyaga chiqish huquqi paydo boʻlgan vaqtda ishlamaydigan fuqarolar uchun mehnat staji hamda harbiy xizmat davri toʻgʻrisidagi maʼlumotlarni Kambagʻallikni qisqartirish va bandlik vazirligining tuman (shahar) kambagʻallikni qisqartirish va bandlikka koʻmaklashish boʻlimlariga murojaat qilish orqali “Yagona milliy mehnat tizimi” idoralararo dasturiy-apparat kompleksiga (keyingi oʻrinlarda — YAMMT IDAK) kiritish xizmati joriy etiladi”; (b) uchinchi xatboshidagi “hujjatlar” soʻzi “maʼlumotlar” soʻzi bilan almashtirilsin.